גאווין קריל

גאווין ג'יימס קריל (באנגלית: Gavin James Creel;‏ 18 באפריל 1976 – 30 בספטמבר 2024) היה שחקן, זמר ופזמונאי אמריקאי זוכה פרס טוני, גראמי ואוליבייה. קריל נולד ב-18 באפריל 1976 בעיר פינלי (אנ') שבאוהיו, והחל את דרכו המוזיקלית מגיל צעיר. קריל סיים תואר ראשון בתיאטרון מוזיקלי מאוניברסיטת מישיגן בשנת 1998. קריל החל את קריירת התיאטרון שלו בשנת 2002 כשהופיע בתפקיד הראשי במחזמר "מילי המודרנית והמתוקה", בו גילם את דמותו של ג'ימי סמית'. תפקיד זה זיכה אותו במועמדות לפרס טוני לשחקן הטוב ביותר במחזמר. לאורך השנים, קריל הופיע במגוון רחב של מחזות זמר, כולל "שיער" בו גילם את קלוד וקיבל מועמדות נוספת לפרס טוני על תפקידו בשנת 2009. בין השנים 2012–2015 גילם את תפקיד פרייס במחזמר "ספר המורמונים" וזכה בפרס אוליבייה על הופעתו בגרסה של ההפקה ב"ווסט אנד". בשנת 2017 זכה בפרס טוני על תפקידו כקורנליוס במחזמר "הלו, דולי!" לצד בט מידלר. בשנת 2022 השתתף קריל בהפקה של "אל תוך היער" לצד שרה ברליס, שהחלה במסגרת "Encores!" ולאחר מכן עברה לברודוויי. בשנת 2023 עלה המחזמר הראשון שכתב, "Walk on Through: Confessions of a Museum Novice", בתיאטרון ה-MCC באוף ברודוויי. תפקידים בולטים נוספים שלו כוללים השתתפות במחזות "כלוב העליזים", "She Loves Me" ו"מלצרית". בנוסף לקריירת התיאטרון שלו, קריל הוא גם זמר ומוזיקאי. הוא הפיק אלבומים, בהם "Goodtimenation", ‏"Quiet",‏ "Get Out" וסינגל צדקה "Noise". קריל גם הופיע בסדרות הטלוויזיה "אימה אמריקאית" ו"סנטרל פארק" בשנת 2021. קריל אובחן ביולי 2024 במחלת סרקומה ממאירה נדירה ואגרסיבית, והיה בטיפול במרכז הסרטן ממוריאל סלואן קטרינג בניו יורק לפני שעבר לטיפול בהוספיס בביתו. ב-30 בספטמבר 2024, קריל הלך לעולמו בגיל 48. בעקבות מותו, קהילת המעריצים קראה לעמעום מלא של האורות בכל התיאטראות בברודוויי, ובמקביל החלה עצומה בנושא ב-Change.org שקיבלה תמיכה משמעותית, עם יותר מ-22,000 חתימות. בסופו של דבר הוחלט כי תיאטראות ברודוויי יעמעמו את כל האורות לזכרם של קריל, מגי סמית' ואדריאן ביילי. ההחלטה לעמעם את האורות הגיעה בעקבות ביקורת ציבורית על המדיניות של ועדת בעלי התיאטראות של ברודווי. עמעום האורות לזכרם של קריל וסמית' יתקיים במועד שיתואם עם משפחותיהם. קריל תמך בקהילת הלהט"ב ובזכויות אדם, והביע את עמדותיו החברתיות והפוליטיות בפתיחות. קריל היה שותף להקמת ארגון הצדקה Broadway Impact לקידום נישואים של זוגות מאותו המין והיה מעורב בארגון Broadway Cares/Equity Fights AIDS. מדיה וקבצים בנושא גאווין קריל בוויקישיתוף גאווין קריל, במסד הנתונים הקולנועיים IMDb (באנגלית) גאווין קריל, באתר AllMovie (באנגלית) גאווין קריל, באתר Rotten Tomatoes (באנגלית) גאווין קריל, במסד הנתונים הקולנועיים KinoPoisk (ברוסית) גאווין קריל, באתר ספוטיפיי גאווין קריל, באתר AllMusic (באנגלית) גאווין קריל, באתר MusicBrainz (באנגלית) גאווין קריל, באתר Yandex.Music (ברוסית) גאווין קריל, באתר Discogs (באנגלית) גאווין קריל, באתר Songkick (באנגלית) גאווין קריל, באתר Genius גאווין קריל, באתר בילבורד (באנגלית) Greg Evans, Broadway Mourns Its Beloved Gavin Creel: “We Lost Our Prince”; Bette Midler, Casey Likes Among Those Paying Tribute, Deadline, ‏2024-09-30 (באנגלית) Greg Evans, Broadway To Dim Lights At Select Theaters For Gavin Creel While Petitioners Call For Full Tribute – Update, Deadline, ‏2024-10-04 (באנגלית אמריקאית) Greg Evans, Broadway To Dim All Lights For Gavin Creel, Maggie Smith & Adrian Bailey; League Committee Reviewing Dimming Policy After Big Backlash, Deadline, ‏2024-10-09 (באנגלית אמריקאית) Greg Evans, Gavin Creel’s Beloved Al Hirschfeld Theatre Breaks Ranks To Join Broadway Light Dimming Tribute; Actors’ Equity Takes Stance On Growing Controversy, Deadline, ‏2024-10-06 (באנגלית אמריקאית)